钦定古今图书集成/明伦汇编/交谊典/第054卷 > 《九日陪刘中丞贾常侍宴合江亭序》
## 钦定古今图书集成/明伦汇编/交谊典/第054卷 > 《九日陪刘中丞贾常侍宴合江亭序》

符载

“井络，万方之奧区也；重阳四序之佳节也，合江一都
之奇胜也。”张此筵者，中司刘公焉；监此事者，常侍贾
公焉。是亭鸿盘如山，横架赤霄，广场在下，砥平云截，
而东西南北敻然也。场中罗崇牙大斾，亭上列雕盘
玉斝，主人与宾，朱紫烂然，相与峨冠揖让而临之。雷
鼓震动，壶觞波涌，山川风景，凌轩入坐。地形胜，天气
嘉，人心洽，三者既极，遂成欢娱，不知醉之无从也。夫
和乐之在人心也，未尝不激于衷而形于外，此自然
之数。是言也，其何故哉？《礼》曰：“有为而为之。”曩者藩隅
变故，主帅殂殁，而子继弟及者有之，毒民杀吏者有
之，逐将攘位者有之。兵戈一动，膻腥数岁。今坤维祸
起，太尉公薨落，山川之所控引，兵军之所杂蹂，蕃蛮
之所连属，师漏于涓滴，衅成于波澜，安危之计，悬在
丝发。我常侍沈断元机，发如𩙪驰，以眄睐之力，移山
丘之势。我中丞聪明英杰，动与神遇，承要约，当谈笑
间，万形㢮张，已在灵府。遂乃推大诚，布大赏，诛横猾，
拔隽异，息老稚，洗故瑕，一日而声作，浃旬而恩被，盈
月而政成。森然万户，与令清净，麾幢之所至也。自耆
耋至于童孺，瞻其马首，拜其玉颜，唯恐其不为父母
也。故兹会之宴赏，今日之愉乐，与彼登桓景之山，落
孟嘉之帽，饮菊酒，佩绛囊者，岂同日而言哉？於戏！非
常侍无以康护全蜀，非中丞无以恢建盛烈，熊罴二
美，辉映一时。若使载事者聆而书之，可以耸忠良而
惊奸慝也。载忝幕府之旧，谬亲文翰，凭良会之奇胜，
来群情之踊跃。敢竭思虑，纪其风流。至于登临眺听
之兴，烟霞草树之状，即存乎《大雅》。六韵之什，此无备
焉。